Sputnik, Бадраҟ Аҩӡба
- Инесса, иаҳзеиҭашәҳәа чаӡҩыс аусура шәшалагаз?
— Сара араҟа аус зуеит 15 шықәса. Абри ачаӡырҭа анаадырт инаркны. Схәыҷқәа усҟан имаҷқәан, акрырҿаҵатәын, еилаҳәатәын, еилацатәын. Сара ара ааигәа сынхоит – амҩа нымҩахыҵ. Ачаӡырҭа аусура иалагоит ҳәа ансаҳа сааит. Чаӡҩыс сҟалароуп ҳәа агәаҳәара ахаангьы исымамызт, аха аибашьра ашьҭахь аԥсҭазаара даара иуадаҩын. Аԥсҭазаара саанагеит абрахь.сара уаанӡа ахаангьы ари аус снапы аласымкыцызт. Атәы сыздырамызт. Аибашьра ҟалаанӡа аус зуан Тҟәарчалтәи ашахтаҟны, убри аганахьала иреиҳаӡоу аҵара салгахьан. Ашахтаҟны аус руан сҭаацәагьы. Аибашьра ҟамлазҭгьы иҟаларын иахьагьы уаҟа аус зуазҭгьы.
- Ирласны ишәзышьҭкаама ачаӡҩы изанааҭ?
— Аамҭа ҳәарада иаҭаххеит иҿыцыз аус ашьҭкааразы. Маҷ-маҷ сашьцылеит. Амаӡақәа иаҵаз аҵыздырааит. Иарбанызаалак азанааҭ азы ихадароуп акәама-ҵамарақәа рдырра, реилкаара. Аколлектив бзиоуп, анапхгарагьы ҳаилыркаауеит. Ҳаргьы нас, гәык-ԥсык ала аус аауеит, ҳадҵақәа наҳагӡоит. Сменак аҟны хәҩык ҳаҟоуп. Аӡәи-аӡәи ҳаицхыраауеит, ҳхеибарҭәаауеит.
- Шәусурамш шԥахацшәыркуеи?
— Аусурамш еснагь еиԥшуп. Аусура ҳааиуеит, ҳҽаҳаԥсахуеит, ҳнапы ӡәӡәаны ача ахьааӡуа ахәҭахьы ҳнеиуеит. Дасу ҷыдала ҳнапы иану аус ҟаҳҵоит.
- Ачаӡҩы изанааҭ егьырҭ азанааҭқәа излареиԥшымзеи?
— Ирацәоуп еиуеиԥшым азанааҭқәа. ҳара ҳзанааҭ есҽны акуп. Сара аформақәа иазырхиоу амажәа рҭасҵоит. Уи убриаҟара сашьцылеит, сылақәа хҩангьы иҟасҵар сылшоит. Иҟалап маҷк игәырҿыӷьгазаргь аха зегь раасҭа ихадоу уус абзиабароуп.
- Шәазхәыцхьоума иахьатәи шәзанааҭ аҽакала аԥсахра?
— Ишысҳәаз еиԥш, арахь санааиуаз акраамҭа сынхап ҳәа сыҟамызт, аха уажәы аҽакы анапаркра сҭахым. Аҭагылазаашьа сашьцылеит, ауаа срышьцылеит. Мап, аҽа усурак сагьашьҭалом, иагьысҭахым.
- Иабанӡауадаҩу ачаӡырҭаҟны аусура?
— Иуадаҩуп. Ҳара уахыки-ҽнаки аус аауеит, ҩымш ҳхы ҳақәиҭуп. Аусура анҵәамҭазы акыр уааԥсоит.
- 15 шықәса рыҩныҵҟала зҽызыԥсахи ачаӡырҭаҟны?
— Раԥхьа иҟаҳҵоз зегьы напыла иҟаҳҵон. Аӡәы амажәа лкәаҳауан, аҽаӡәы еиҵылхуан, нас ишаны акапанга иақәаҳҵон. Иаҳкапануан. Урҭ зегьы аамҭа ргон. Уажәы атехника бзиа ҳамоуп. Иароуп зегь ҟазҵо, ҳара – ҳацхырааҩцәоуп. Ҳәарада уи ҳус армариоит, иарманшәалоит.
- Заҟа ча-хкы шәӡуазеи шәчаӡырҭаҟны?
— Араҟа ԥшь-хкык ача ааӡуеит. Лассы ҳалагараны ҳаҟоуп аҽа ча-хкыкгьы аӡра. Ача ишьақәыргылоу анормақәа ирықәшәо иааӡуеит.